PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Neuvosto pääsi 15. ja 16. joulukuuta 2020 poliittiseen yhteisymmärrykseen kalastusmahdollisuuksista vuodeksi 2021. Neuvosto oli yhtä mieltä siitä, että kolmansien maiden kanssa jaettavia kantoja varten olisi vahvistettava väliaikaiset TACit, kunnes neuvottelut saatetaan päätökseen EU:n oikeudellisen kehyksen ja kansainvälisten velvoitteiden puitteissa, tai – jos neuvotteluita ei voida saattaa onnistuneesti päätökseen – kunnes neuvosto vahvistaa yksipuoliset TACit EU:lle vuonna 2021.

Väliaikaisilla TACeilla pyritään varmistamaan EU:n kestävän kalastustoiminnan jatkuminen. Nämä väliaikaiset kalastusmahdollisuudet eivät missään tapauksessa saa olla esteenä lopullisten kalastusmahdollisuuksien vahvistamiselle kansainvälisten sopimusten, neuvottelujen tulosten, EU:n oikeudellisen kehyksen ja tieteellisten lausuntojen mukaisesti. Yleisesti ottaen niiden olisi vastattava 25:tä prosenttia unionin osuudesta vuodeksi 2020 vahvistetuista kalastusmahdollisuuksista. Unionin osuus kyseisistä kalastusmahdollisuuksista määritettiin suhteellisen vakauden periaatteen ja Haagin suosituimmuuskohtelun mukaisesti. Tämä menetelmä ei rajoita mahdollisten muiden menetelmien soveltamista tulevien kansainvälisten sopimusten puitteissa. Päätettiin, että joissakin harvoissa tapauksissa (joihinkin makrilleja, mustakitaturskaa ja piikkimakrillia koskeviin TACeihin) olisi sovellettava eri prosenttiosuutta, jos kantoja kalastetaan pääasiassa vuoden alussa.

Komissiolle toimitetut viime vuosien kuukausittaiset saalistiedot osoittavat, että joitakin muita pelagisia kantoja ja pohjakalakantoja kalastetaan pääasiassa vuoden alussa. Näin ollen vastaaville TACeille olisi kyseisten saalistietojen perusteella ja tieteellisten lausuntojen mukaisesti vahvistettava suurempi prosenttiosuus, joka vastaa unionin osuutta vuodeksi 2020 vahvistetuista kalastusmahdollisuuksista, rajoittamatta kuitenkaan mahdollista tulevissa kansainvälisissä sopimuksissa ja/tai neuvotteluissa omaksuttavaa menetelmää.

Neuvosto pääsi 15. ja 16. joulukuuta 2020 poliittiseen yhteisymmärrykseen kalastusmahdollisuuksista vuodeksi 2021. Asiaa koskeva neuvoston asetus on määrä hyväksyä kirjallisella menettelyllä puolivälissä tammikuuta 2021. Asetus on määrä julkaista Euroopan unionin virallisessa lehdessä ennen tammikuun loppua. Sen vuoksi tässä vaiheessa ei ole mahdollista sisällyttää tarkkaa viittausta kyseiseen muutettavaan neuvoston asetukseen.

•Yhdenmukaisuus muiden alaa koskevien politiikkojen säännösten kanssa

Ehdotetut toimenpiteet on suunniteltu yhteisen kalastuspolitiikan tavoitteiden ja sääntöjen mukaisesti, ja ne ovat yhdenmukaisia kestävää kehitystä koskevan unionin politiikan kanssa.

•Yhdenmukaisuus unionin muiden politiikkojen kanssa

Ehdotetut toimenpiteet ovat johdonmukaisia suhteessa unionin muuhun politiikkaan, erityisesti ympäristöalalla.

2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

•Oikeusperusta

Ehdotuksen oikeusperusta on Euroopan unionin toiminnasta tehdyn sopimuksen 43 artiklan 3 kohta.

Elollisten vesiluonnonvarojen kestävää hyödyntämistä koskevat unionin velvoitteet perustuvat YKP-perusasetuksen 2 artiklassa vahvistettuihin velvoitteisiin ja asiaa koskeviin monivuotisiin suunnitelmiin.

•Toissijaisuusperiaate (jaetun toimivallan osalta)

Ehdotus kuuluu perussopimuksen 3 artiklan 1 kohdan d alakohdassa tarkoitettuun unionin yksinomaiseen toimivaltaan. Sen vuoksi toissijaisuusperiaatetta ei sovelleta.

•Suhteellisuusperiaate

Ehdotus on suhteellisuusperiaatteen mukainen seuraavasta syystä: yhteinen kalastuspolitiikka on yhteistä politiikkaa. Perussopimuksen 43 artiklan 3 kohdan mukaan neuvoston tehtävänä on hyväksyä kalastusmahdollisuuksien vahvistamista ja jakamista koskevat toimenpiteet.